khistorydata/jeongjo-sjw-relations huggingface dataset:
정조 14년
趙衍德啓曰臣等俄於問安成班之際宣傳官沈公俊左右扶腋呵導戛過近來宣傳官之慢蹇驕恣非止一端而此則事未前有大關紀綱所當重勘本院請推之外無他可施之罰何以爲之敢稟傳曰令該府拿處承旨豈爲虛說以此啓辭直爲考律勘處草記功議區別減等可也
정조 14년
傳于趙衍德曰軍士房承旨入侍
정조 14년
尹行任啓曰事變假注書任㸁身病猝重勢難察任今姑改差何如傳曰允
정조 14년
任㸁改差代以沈象圭爲事變假注書
정조 14년
以宋俊載囚單子傳于洪義浩曰今日捧供待判下仍卽區別功議勘放事分付
정조 14년
傳于洪義浩曰承旨前望單子入之待下批牌招察任
정조 14년
承旨前望單子入之徐邁修洪聖淵落點
정조 14년
尹行任以宗簿寺提調意啓曰觀此慶尙監司李祖源狀啓則璿源閣上下層椽木蓋板椽檻平交臺間間朽傷蓋瓦亦多虧缺其所修補不容少緩云矣璿源閣朽傷如是夥然聞甚驚慮依例發遣本寺郞廳以爲奉番後趁卽修補之地何如傳曰農務方殷此時豈可下去嚴飭道伯遮蔽之節另加爲之待秋成以春秋館堂上兼察本寺提調進去擧行可也
정조 14년
洪聖淵以禮曹意啓曰今五月初三日右承旨洪聖淵所啓臣於故文簡公金淨致祭之行得聞金淨妻當時死節之事與儒疏所陳尤爲詳備風聲所及竊不勝感嘆不祧之請雖蒙許施棹楔之褒尙今闕焉在朝家崇奬之道恐爲欠典故敢此仰達矣上曰出擧條褒旌之典議于大臣稟處可也事命下矣依聖敎議于大臣則議政府左議政蔡濟恭以爲臣聞見固陋但知文簡公金淨之學聞道德爲百世矜式不知文簡夫人又有節行之卓爾及承獻議之命茫然不知爲對始得春間儒生疏本以讀之誠可謂有是夫有是婦矣不勝三復欽嘆第其緊語不過自盡二字餘外所鋪張卽伸雪前神主勿令埋安之遺托而已其所遺托雖甚悲絶此係閨門私語至於自盡云云草率疎略今於屢百年之後何以尋逐其伊時事蹟乎旌閭重事也恩典當惜也特敎不祧已是曠世之異渥夫人棹楔之爲不爲未足增損愚見如此上裁何如云右議政金鍾秀與左議政議同云領中樞府事鄭存謙病未獻議云行判中樞府事徐命善病未獻議云領敦寧府事洪樂性病不獻議云行判中樞府事李福源病不獻議云行判中樞府事金熤病重不得獻議云矣大臣之議如此上裁何如傳曰諸大臣之議旣如此依此施行可也
정조 14년
洪義浩以兵曹意啓曰再昨日北苑行禮出宮時宣傳官李儒燁罪犯萬萬驚駭不可尋常處之爲先汰去自臣曹嚴棍懲勵何如傳曰允
정조 14년
尹行任以兵曹意啓曰本曹草記宣傳官李儒燁爲先汰去嚴棍懲勵事允下矣李儒燁汰去嚴棍十五度之意敢啓傳曰知道
정조 14년
洪義浩以都摠府意啓曰入直內三廳武兼禁軍及軍兵等中日習射事自今十四日十七日二十日至依例姑停之意敢啓傳曰知道
정조 14년
洪義浩以備邊司意啓曰卽見原春監司尹師國狀啓則枚擧江陵等五邑所報備陳牟多爲弊之狀仍以爲江陵平昌春川旌善三陟牟還五千二百五十石依各該邑所報以豆太租粟木麥特許換作事請令廟堂稟旨分付矣牟還之多雖在豐歲尙爲民患若植失稔其弊勝言今此關東五邑之請以秋穀還作亶出於爲民除弊之意而道臣之以此狀聞必往復消商酌定多寡而然朝家旣無損失民情亦爲便幸而前此他道所請亦皆蒙許則今不必靳持所請五邑牟還五千二百五十石竝依狀請以豆太租粟木麥等穀待秋還作之意分付何如傳曰允
정조 14년
洪義浩以禁衛營意啓曰去夜初更量內需司別提高命昌本營巡邏被捉令攸司科治何如傳曰令攸司科治亦不成說卿則推考依更數決棍可也
정조 14년
洪義浩以禁衛營意啓曰依傳敎本營巡邏被捉內需司別提高命昌依更數決棍十度後放送之意敢啓傳曰知道
정조 14년
洪義浩以守禦廳意啓曰本廳月課火藥間年分給於各邑自是定式而畢分給後草記事前使臣金鍾秀昨冬親承筵敎矣去己酉條新造火藥一千斤內慶尙道安東九十六斤玄風草溪仁同泗川開寧南海豐基高靈金山柒谷昆陽宜寧咸陽興海等十四邑各三十斤眞寶靈山比安山淸靑松河陽新寧龍宮彦陽慶山義興軍威丹城梁山延日盈德東萊安義咸昌等十九邑各二十四斤鎭海十二斤全羅道茂朱龍潭等二邑各八斤依前例盡爲照數出給之意敢啓傳曰知道
정조 14년
洪義浩以義禁府意啓曰時囚未照律之類竝保放事命下矣時囚罪人魚用謙卽爲保放之意敢啓傳曰知道
정조 14년
洪義浩以義禁府意啓曰時囚罪人洪百游今日內遠島定配事命下矣洪百游慶尙道巨濟府島配而以判付內辭意具罪目依例發遣府羅將押送配所何如傳曰允
정조 14년
洪義浩以義禁府言啓曰罪人辛普謙依同罪他罪人例嚴刑一次懲勵放送之意敢啓傳曰知道
정조 14년
洪義浩以義禁府言啓曰全羅道全州府殺獄罪人李維愼獄事査啓據刑曹粘目內湖南査官等旣有待更査究竟拿問之命令本府擧行事允下矣湖南査官長城府使韓文洪時在任所全州前判官尹光㬦前以他罪定配於全州府依例發遣府羅將竝拿來何如傳曰允
정조 14년
洪義浩以義禁府言啓曰忠淸監司鄭存中啓本據刑曹粘目內忠州牧殺獄罪人金福同憑藉譏詗侵虐平民致有殺越之擧其不能檢飭之當該營將拿問處之事允下矣當該營將令該道道臣指名狀聞後拿問處之何如傳曰允
정조 14년
洪義浩以義禁府言啓曰因京畿監司金恩穆狀啓刑曹粘目內重林前察訪李潤堋移本曹處之事允下矣李潤堋今方待命卽爲拿囚之意敢啓傳曰知道
정조 14년
義禁府啓目重林前察訪李潤堋原情云云不考馬牌經先給馹者事未前有極爲驚駭而其所納供諉以驛卒被打勒令入把游辭漫漶泛稱遲晩刑推得情何如判付啓該察訪段草記勘律而如有功議各減一等爲旀中官濫騎事意謂自江華還來之致死者有犯科矣觀此供辭前一日下去之中使雖非擔機科外入把云後弊所關不可仍置當該中官卽其地定配濫騎者果是致死中官云而下屬作弊極爲可駭令該曹査出嚴加照律爲良如敎
정조 14년
洪義浩以義禁府言啓曰時囚罪人李潤堋單記勘律如有功議各減一等事命下矣李潤堋京畿監司金思穆狀啓內今四月二十二日奉命中使上京之路謂有身病馱乘扶擔機於驛馬中使之扶擔機已是濫乘而馱於馹騎尤犯禁律當該察訪旣不能常加檢飭又不卽覺察論報其矇然不職之罪在所難免爲先罷黜其罪狀令攸司稟處罪取考律文則大典通編禁制條有曰驛馬私與者杖一百流三千里推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣李潤堋杖一百收贖告身盡行追奪流三千里定配而其六代祖陽元光國功臣云功減一等杖一百收贖告身盡行追奪黃海道黃州牧敬天驛徒三年定配而以狀啓內辭意具罪目依例發遣府羅將押送配所何如傳曰允
정조 14년
徐瀅修以義禁府言啓曰當該中官卽其地定配事命下矣當該中官高玄鐵京畿通津府卽其地定配而以判付內辭意具罪目依例發遣府書吏押送配所之意敢啓傳曰知道
정조 14년
義禁府啓目江東前縣監姜世綸原情云云道啓則以乘有屋轎爲辭而渠之所供則以擔機覆上等語漫漶說去泛稱遲晩所當請刑是白乎矣曾經侍從勿爲請刑載在大典通編議處何如啓以草記議處照律爲良如敎
정조 14년
洪義浩以義禁府言啓曰時囚罪人姜世綸以草記議處照律事命下矣姜世論本府議啓內乘轎申禁尤爲截嚴而身爲法從首先犯科道臣旣以有屋轎論啓則今不可以渠供中擔機上覆有所區別以此照律罪取考律文則大典通編禁制條有曰堂下官乘轎者施以濫騎之律杖一百流三千里推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣姜世綸杖一百收贖告身盡行追奪全羅道錦山郡流三千里定配而以議啓內辭意具罪目依例發遣府羅將押送配所何如傳曰允如有功議各減一等
정조 14년
洪義浩以義禁府言啓曰宣傳官沈公俊考律勘處草記功議區別減等事命下矣沈公俊政院啓辭內問安成班之際左右挾腋呵導憂過近來宣傳官慢蹇驕恣非止一端而此則事未前有大關紀綱罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝贖云矣沈公俊杖八十收贖奪告身三等而其十三代祖澮佐理功臣云功減一等杖七十收贖奪告身二等放送何如傳曰允
정조 14년
義禁府啓目金郊前察訪崔錫圭原情云云驛馬馱轎法禁截嚴則乘轎者給馹者其罪惟均而諉以驛站之稍遠未得詳聞不卽報營是如游辭漫漶泛稱遲晩刑推得情何如判付啓二百里地未及聞知不是異事罷職足矣分揀放送爲良如敎
정조 14년
義禁府啓目陽德前縣監宋俊載原情云云觀此所供雖曰擔機身爲侍從守令首先犯科誠極痛駭是白乎矣同罪諸囚昨因判付仍前罷職有不可異同宋俊載亦依此施行何如判付啓依允
정조 14년
義禁府啓目忠州牧殺獄罪人李造音尙獄事回啓云云人命至重獄體宜愼上裁何如判付啓令爾議處或有別般生新之論而觀此回啓措語則泛云不當論理處漏却肯綮兺除良所引大明律依不襯似豈可以尋常被打之原謀婦之於太孫乎亞堂雖老每度每案回啓精神無不貫徹首尾而爾之跋語徒見有迷津望洋之嘆殊甚未安爾則推考爲旀本獄段曹讞雖出大經大法道狀亦似其然豈然揆以曰宥曰殺之義何必不顧一獄兩死之嫌乎依道狀施行事分付爲良如敎
정조 14년
刑曹啓目粘金化縣殺獄罪人金召史回啓云云今番査庭始爲吐實而其撞打節次歷歷指告獄情瞭然鐵案已成更加嚴訊斯速取服之意分付道臣爲白乎旀鄭順得上言供辭指一款則事當嚴覈而初不一番盤問反以其子之陰事使其父立證者大違法例亦關後弊道臣從重推考何如判付啓潛奸知自縊之說明是死囚求生之說云爾則依前同推不容但已依回啓施行爲良如敎
정조 14년
刑曹啓目粘全州府殺獄罪人李維愼獄事收議大臣回啓云云大臣之意如此上裁何如判付啓一指之毒能至殺人云者用於呻吟辛苦拖至大辜限致斃之類可也此獄未必襯似實因之疑晦若前矣初則意謂維愼則緊於該帥毅澈則以寫官例帶之窠蹤跡甚岨峿云爾近因屢査而詳知李與閔不但地處之相等李亦請裨非親幕之說皆已登徹元犯之非用意換定又分明矣然則實因元犯無以歸一之獄宜在參恕之科李維愼閔毅徹等分等酌配之意分付道臣爲良如敎
정조 14년
刑曹啓目粘楊根殺獄罪人姜萬周獄事回啓云云依前嚴訊期於得情之意分付道臣爲白乎旀文萬得及成昆段忍忘不共天之讎反作爲被地之擧顯有私和之形跡作爲罪囚之口實事係傷倫法宜痛懲各別嚴刑之意亦爲分付何如判付啓道啓曹讞皆如許依回啓施行爲良如敎
정조 14년
刑曹啓目粘結城縣殺獄罪人黃召史獄事段依前訊推期於得情當該覆檢官推考警責爲白乎旀石城縣殺獄罪人田京得獄事段獄體至重上裁敎是白乎旀連山縣殺獄罪人洪志欽獄事段獄體至重有難輕議上裁敎是白乎旀忠州牧殺獄罪人李造音尙獄事段太孫各別嚴訊期於得情道臣推考爲白乎旀丹陽郡殺獄罪人張龍澤獄事段獄體至重臣曹不敢擅便上裁敎是白乎旀至於金尙鎭段尙寶所爲雖云死無足惜渠以同堂至親亦爲隨衆共打者大關倫紀令道臣從重勘處何如判付啓結城黃召史段子衛父妻爲夫一也況渠是病人渠夫是盲者以病人救盲者難責擧措之得宜又況以妻救夫何暇論法律當否乎本道參情之論儘有意見黃女身乙令道伯卽爲決放而在外如許酌配之罪囚爲念反貼害於配所仍於渠家保授其例旣多依此爲之事分付爲旀石城田京得段夫殺妻之獄除非情理之絶惡多付參恕之科至於此獄尤有異焉道伯亦言非妻似妾則杖配之律果有所據而常漢旣無妻妾之分則今以後獲之妻直加以妾名解之曰後者爲妾又節之曰大典毆妾至死者杖配云者道伯事難免率易殺獄體段至爲嚴重用律旁照不可臆節而以妻爲妾仍用毆妾之律層節屢轉後弊所關厥漢杖配道伯推考爲旀連山洪志欽段道啓之歸之病死明有證據厥漢參配懲治放送而屍帳實因檢狀辭語俱未免矇矓前後檢官從重推考爲旀忠州李造音尙段卿之跋辭深得讞獄之體道伯推考事依施而一獄兩命之償在所當恤兺不喩先死之順愛當爲首犯云者道啓亦似有意見乎令參議亦有意見回啓爲旀丹陽張龍澤段死漢旣有如許强暴盜竊之習則人得以共逐共毆況多人手勢首從與緊歇難辨此獄成獄非所可論況旀卿之所引律文甚當依此勘斷事分付金尙鎭懲治事依回啓施行爲良如敎
정조 14년
正言趙鎭井疏曰伏以臣猥以憃愚晩竊科第才本綿薄分甘樗散淸顯一步夢想不到不自意天地陶鎔之化無物不遂拔臣於草莽之中進臣於臺閣之上自昨年以後屢下除旨隆恩厚德與天無極感結兢惶無地自容不知措躬之所也噫臺閣爲任有國所重上以補衮闕下以規官邪必其風采足以聳動朝著見識足以辨別是非然後方可以居是任而副是責是豈如臣譾劣之所可擬議者乎今於千萬意外薇垣新命又下於天官入直之日臣聞命震越逃遁不得冒沒出肅非特臣心之愧恧其爲公議之嗤點當如何哉百爾思量承當無路玆陳短章敢暴血懇伏乞聖慈俯垂諒察亟命鐫削臣職名以重公器以安私分焉臣旣不以言官自居則不宜贅及他說而第念沐浴義重不忍終默焉噫嘻痛矣歷溯往牒豈有若今日者哉惟彼一種兇徒前後相繼于今十數年之間殆乎無歲無之者蓋由於天討不嚴王章未伸之致也夫麟謙恒簡之一串凶肚趾述範能之全家逆腸罪浮於冀顯惡同於懿溫而誅殛之典雖擧禍亂之本自在鄭妻之射日陰謀猶使假息於畿甸龜柱之滔天劇逆終得臥死於善地尙魯之極惡大憝而未施大逆之律量翼之豺性狼心而不究盤覈之典國榮之沮遏大計德相之四字凶言是何等惡逆而或死牖下或斃獄中惟其窩窟未破根柢未拔也故人心日漸陷溺凶徒略無懲畏馴致乎澤白之詬天罵日瑮福之合謀稱兵更唱迭和無所不有而至若夏賊之變卽窮天地亘萬古所無者也其凶言逆節實鏡夢之所不爲也雲海之所不道也凡在北面於殿下之庭者敦不沬血飮泣思欲臠屍粉骨而适例猶靳凶孽尙存則常法之已紊固無可言輿憤之愈激當復如何噫宇偉之梟腸獍肚有浮於耉輝光億而或施薄竄或止移棘而不行肆市之律畢竟處分只誅一逆復而止焉則其可曰天誅之是嚴而王章之是伸耶以下一行半刀割大臣三司之瀝血爭報歲月稍久而終始靳允此豈群下平日所仰望於殿下者哉伏願殿下穆然深思惕然改圖亟循擧國沬血之請昭伸大義焉以下一行半刀割噫嘻妖邪如在簡凶逆如在簡實今古之所罕有也表裏宇偉締結驥魯醞釀排布覬覦和應甘作諸賊之窩主而天討未行鬼誅先及輿情之憤惋庸有其極乎書曰除惡務本又曰劓殄滅之無遺育蓋不如是則無以討凶逆而懲奸萌也惟彼在簡之千罪萬惡宜伏邦刑不可以其身之徑斃而置之亦不可以諸子之散配而止矣伏願亟命有司卽行收孥之典而及今究得端緖之道惟在於翼魯其鑽刺權門貨賂非類者是誠何心亦將何爲亦願翼魯卽爲拿鞫期於得情焉驥顯之凶肚逆腸自是渠家衣鉢而投疏嘗試顯欲立功於二字刀割者已悉於前後之箚啓則厥罪難容於覆載之間而且況曹囚之供尤不覺心寒而骨冷古今天下寧有是耶究厥情迹誠極叵測臣謂驥顯設鞫嚴問夬正王法焉噫三司故紙謄傳依舊以至幺麽七罪人而過費聖心必釋乃已豈意殿下過中之擧乃至于此耶嗚呼治逆之法必須窮査極究拔本塞源然後國勢庶可以又安人心庶可以底定而今殿下每以包容之度專務靜鎭之方履霜堅氷之戒略不留念致使羸豕躑躅之心日益滋長了無寧息之期伏願殿下憂深慮遠廓揮乾斷使以下四字刀割亂萌自消以追古聖人保邦未危制治未亂之規焉噫前吏曹判書洪良浩當其擬薦之初不愜公議而除拜之日晏然行公者已可見廉義之都喪矣至若政望之檢擬又有所駭惋者唯彼沈樂洙之年前一疏指意陰險必欲網打搢紳而後已銓曹之不擬官職厥惟久矣又況蝨附簡賊干與政望爲擧世所指則尙免黨與之誅者誠是意外而洪良浩則有何繾綣難捨之情稱以銓郞之遺望引以爲罪而仍又逐政排擬於淸要之職有若酬勞者然若有一分顧忌之心其敢如是乎至如今番高應觀之通淸尤可見其放恣無嚴之狀臣謂前吏曹判書洪良浩亟命刋削沈樂洙三司之望一竝改正依施屛裔之典宜矣噫彼左議政蔡濟恭從前負犯果如何而惟我殿下曲庇於聲討之際拂拭於人鬼之關特授三事之職置之具瞻之地者蓋出於建極保和之盛德至意則受其責者固當竭誠圖報百倍於他人而一自秉軸以來晝宵揣摩莫非蔑公循私之計前後奏對都是縱恣無忌之習雖以其中一二事言之館閣之選舍檢之職最稱淸華其掄揀之際自古難愼苟非門閥人器十分可合者固不敢擧擬於此而至如權坪之地處卑微崔顯重之恣品闒茸或以姻屬而冒參焉或以狎客而濫通焉一世驚怪萬口唾鄙則對揚之方協贊之政固如是乎吳大益贓汚之罪國人皆曰可殺而我殿下特施寬典罰止流竄此輿情所以不能無憾於日月之明而臺閣所以爭執而不已者也大益卽大臣之婦娚也古人之以公滅私固難責於今日臣僚而如彼之重罪不幸近出於如此之姻親則爲大臣者固當泯默以俟公議之如何而不惟不此之爲乃於日前筵席敢曰新案不必爻周贓物不可推給噫此何言也如使鄕案自在贓物不推則大益所犯果是何罪也朝紙一頒莫不愕然而駭惋大臣雖急於營護如是奏對者此豈非負國家而濟姻私者耶且以向日具庠事對辯之章言之顯有不快於處分之意敢曰臣未知譴罷等罰可以振已頹之網耶云旣以爲此勘不足懲此罪則何不指陳畢說而乃爲此不平之語於告君之辭也彼大臣徒知凌蔑上官之爲頹綱而不念慢傲君父之爲罔赦直可謂責人則明而責己則輕矣夫士國之元氣也我朝四百年待士之禮不輕而重如非干犯惡逆則雖有許多罪過朝家所以施警者只是停擧等罰則實出於可殺不可辱之義而月前郊館動駕之日適有一二士人犯過於大臣之前則縱隷追捉枷囚刑獄累日經過而及其人言喧騰之後始乃放釋云噫彼大臣以何氣焰創出朝家所未行之律於士子之身若是其無忌乎臣言念及此自不覺失聲而長歎也噫迹其事爲其何能協贊建極之治平庶政而憚百僚乎伏願殿下垂察焉至於權坪三司之望崔顯重檢詳之選亟命改正吳大益贓汚之罪夬施當律一以重官方一以杜私逕不勝幸甚以正言趙鎭井上疏傳于洪義浩曰聽疏至左議政姓名已萬萬怪惑次次聞之言言段段無非禍心如許甘心死黨之習焉敢嘗試雖有此疏十百輩豈撓大臣一髮乎駁擊之似此口氣用於位卑者則曾或見之向大臣豈可逐條論列乃爾以某事某事之不然尤不然爲大臣剖分縷析徒歸於屑越竝此置之近來此大臣之秉軸出於建極之苦心無論東西南北升沈蹇騰惟人是看惟才是抽俱收之咸蓄欲使疆內世臣樂爲之用和光同塵爾果何人乃敢梗化不率敎乎此而漫視泛應則予獨不愧於庭衢八荒胡越一家之殿粘蕩蕩平平之堂扁乎外此一重臣三玉堂之攙及闖擧比右項囈豗屬坳堂之芥舟此大臣旣用之今於掀刮之來若不嚴賜處分何以防他之堲後正言趙鎭井爲先遞差仍施投畀之典
정조 14년
洪義浩以義禁府言啓曰前正言趙鎭井仍施投畀之典事命下矣趙鎭井全羅道長興府定配所投畀而以傳敎內辭意具罪目依例發遣府羅將待城門開卽爲押送配所之意敢啓傳曰知道
정조 14년
傳于洪義浩曰卿之受人崎屹迄亦支離至于今日趙鎭井而凌踏備至醜詆無比如使調劑恢蕩之苦心誠意有孚於臣僚鎭井何從而出乎況其疏中滿篇諸條豈但曰詬詈豈但曰吹覓俄於投畀鎭井之敎略悉大意勉卿出膺寧更有他說所冀物各付物順而應之一直念念慥慥於進進之義無賂此時酬應呼燭宣諭言不宜意竝須諒之安心視事遣史官傳于左議政
정조 14년
左承旨權疏曰伏以臣卽伏見李維愼獄案右相收議則有以帥臣道臣爛熳私囑彰著無餘辭其時道臣卽臣也臣不勝萬萬驚蹙之至夫道臣斷獄惟視兩檢官之査案而依其言決折則非可與他人相議而私囑之所得以容者也今其囚供有甚把捉而乃爲大臣之憑信至謂後弊之難言則殺獄何等嚴重而臣之受囑誤決之罪將無所逃判下辭旨雖極明切而在臣處義有不敢晏然玆以忙陳短章徑出禁扃伏乞聖明勘臣僨事之律治臣擅離之罪以重獄體以安私分臣無屛營祈懇之至答曰省疏具悉情勢宜欲一伸本職許遞
정조 14년
慶尙監司李祖源疏曰伏以臣於尙州逋穀年條更査之命有不敢擧行者乙巳牧使沈基泰卽臣之外從兄也日前査啓不過前後官現告而今此更査專因沈基泰而發也年條之移換印暑之有無不可不到底嚴覈而事關至親義難冒當當初査事之只憑邑報已著昏謬之失目下成命之未卽奉行益增稽慢之罪惶悚之極短章自列伏乞聖明亟降威譴以嚴査體以安私分不勝幸甚答曰省疏具悉所辭過矣卽爲擧行
정조 14년
開城留守具庠伏以臣猥以無似濫膺簡寄前席之諭勉以保釐臣至今莊誦惶感交中噫臣之一毛一髮皆我殿下之賜也一官一爵卽我殿下之恩也欲報之德與天無極而臣實知慮迂疎文質無當前後已試之地動輒瘡疣不但蔑效而已居常愧懼無地自容今玆所叨責任亦重固宜竭其心思庶圖息補而其於如臣譾憒無以稱塞何哉第有目覩耳開的然易知者臣若徒畏瀆擾仍無一言則其爲孤負之罪有倍於人玆敢略入文字以備垂察焉臣於莅任之後取考新定事例則雖無目下形見之弊實有內漸消鑠之憂若不汲汲變通則不出數十年將無松營而後已此非過語亦非過慮蓋戊申新例至今未滿三年而各項加下已至三千四百餘金幾何而不至於年耗歲削本錢無餘乎本錢無餘則復豈有官府乎大抵當初本錢之三十萬兩今只爲十一萬兩其所取息亦隨以縮故定式中凡百官用無不從略至於吏隷校卒之減其額數省其衣食者厥數夥然而猶有不足未免犯手於元數試究其故則蓋於定例時應入與應下僅僅相當而已而其所減削中山城軍兵間三年衣資六百兩閏朔料四十三兩撥馬閏朔料一百兩卽是重鎭疲卒孔路殘撥之一線命脈而前留守李致中亦知其無此則易至於流離顚仆故因其等狀依前出給是豈可已而得已者哉又於式例後別般需用之至於二千六百餘兩幾皆有名之物元非私用之歸則亦豈可已而得已者哉細瑣條件不必枚陳而只就使客一事而言之大小別行初不入於磨鍊之中則其他意外之費無以預定而自不無遺漏者率皆此類此所以未滿三年已至近四千金而向後本錢歲歲而減別用種種有加則安知其至於近四千而止乎積少成多經年閱歲則元錢之無幾殆如燭照而數計此將奈何若其救焚之方有非愚劣所可輕議而採探物情參以迷見則所謂金川大小南面長湍松西面移屬本府之爲便當自前云云已久今難每每煩聒而惟有一策可以牽架者卽各處留庫錢中貸下也某處所在某庫所儲臣不敢指的仰請自速妄率惟在朝廷商量區劃之如何而其數不下於五萬然後猶可以塗抹而不過十年爲限可期於畢納蓋五萬兩每年殖利例爲九千兩自貸來之翌年利條五千兩逐年還報所餘四千兩仍付本營則定限之內五萬之錢恰足盡償而十年之間每歲四千兩庶紓目前加用之患十年之後元貸五萬兩可作本營補苴之資此在朝家爲不費之澤在本府爲可蘇之圖第念雖使幸而準請得添五萬比前三十萬已爲半減許多下屬之徧被剋減固無復舊之望吁可憐也而況支勅大事也一次所費至於二萬餘兩而該庫見留只有一萬五千餘兩勅行之疎數固無定期今明年間設或當之則勢將盡傾庫儲而又至加用若使其後又復當之則其將何以接濟乎又況閱武重事也而無端停止已爲二十年之久此豈設關防明操鍊之意哉每年設行之規今雖有所難議而若曰無故之時不可一任抛置則一次所費至於四千餘金亦將何以接濟乎添得五萬之利計其分數誠有太不足而又加用之慮然而臣不敢爲多數請得之計者實出於仰念國計俯怵猥釀之意臣雖憃愚亦豈全無料度而然哉噫本營所以有賴者在於市人富民市人所以仰望者在於得債若使各庫之錢散之富實之民則於官無難捧易失之患於民有通商興利之益而今乃不然弊端日生債路之將匱翹足以可待所可惜者以舊都人物之壯健武藝之精鍊當兩西要衝之地若可以得力於緩急而物力凋殘公私俱困則此豈細故也哉然而若欲拔本塞源則別有其說年來松債之入於有力之家散於不實之類或作病債或作臥債者十之八九此所以有蕩債之擧而所謂蕩債亦不能稱停適中其希覬以至不貲之貨耗損至此此竇不防則雖有百萬之財亦復何益哉今此所請倘蒙許施則竝與本營餘在永作備局案付嚴立科條本司主管然後庶無專擅之端可爲完全之道若慮法久而弛又復如前明知終必不支不思矯救則是不幾於因噎而廢食乎卽今本府內而校卒吏隷外而士民商旅富者積儲漸空貧者杼柚已盡外似繁庶而中實枵然日夜所顒祝者唯曰何以則官家稍裕百姓有賴又曰庶幾未死之前復覩昔日貌樣人心物情亦可見矣而臣之此言非直爲松人之地亦非直爲陪京之重誠以積弊錮瘼實有深憂長慮而然如以臣言爲迂闊而不足恤則已不然則與其許多空費更將於莫可收拾之後無寧一時推移釐正於猶可及今之會其爲難易得失亦復何如哉伏乞聖明洞照而深軫之令廟堂稟處使故都奠安則不但松民之幸卽是朝家之幸也臣無任屛祈懇之至答曰省疏具悉所陳本府弊瘼令廟堂從長稟處
정조 14년
庚戌五月十二日未時上御重熙堂軍士房承旨入侍時右副承旨尹行任記事官徐有聞記注官白慶楷金鳳顯以次進伏訖上曰金吾時囚當爲幾人耶行任曰非該房故未能詳記而似至五六人矣上命書傳敎曰時囚未照律之類竝保放事分付又命書傳敎曰承旨房仍命讀公事書判付訖仍命退承史以次退出
정조 14년
都承旨徐邁修坐左承旨趙衍德坐右承旨徐瀅修坐直左副承旨洪聖淵偕來進去右副承旨尹行任內閣直同副承旨洪義浩坐直注書徐有聞仕一員未差假注書李海隣仕直事變假注書沈象奎仕
정조 14년
傳于尹行任曰承旨入侍
정조 14년
洪義浩啓曰卽者議政府錄事來言左議政蔡濟恭以爲夜伏見別諭下者始知臺言罔極惶懍震悸走伏金吾門外恭俟鈇鉞之誅云仍納命召當此公事不得出納之時雖不敢如例入稟係是大臣去就有不可自下仍置何以爲之敢稟以司謁口傳下敎曰此時有難酬應何如是乎安心勿待命事遣史官傳諭仍傳命召事該房知悉
정조 14년
尹行任啓曰卽者議政府錄事來言左議政蔡濟恭以爲泥首求死之中雖伏承勿待命之命踪地萬萬惶懍逬出城外乞被金木之誅云仍納命召此時屢稟極爲惶恐而係是大臣去就何以爲之敢稟以司謁傳于右副承旨曰卿何如是卽爲入城命召仍卽祗受事爾其往傳仍以入城與否知來
정조 14년
洪義浩啓曰卽者左議政蔡濟恭又使錄事來言臣之情踪萬無重入脩門之理御符不可城外經宿玆又奉納而此時瀆擾添臣死罪唯願速被金木之誅云仍納命召何以爲之敢稟以承傳色口傳下敎曰昨日處分傳敎及敦勉別諭何等備說而慰釋則以大臣體國之心決不可如是浼浼況今難於酬應之時又如是困聒大非所知於卿者此時有難多誥更遣承旨傳諭仍傳命召使之偕入雖此時卿若入來則當引接此意卽爲傳諭傳諭左副進去
정조 14년
庚戌五月十三日巳時上御重熙堂承旨入侍時左承旨趙衍德記事官徐有聞記注官白慶楷金鳳顯一提學鄭民始檢校提學吳載純檢校直提學徐浩修二直提學金載瓚原任直閣徐鼎修鄭東浚鄭大容檢校直閣李晩秀尹行任以次進伏訖上曰今日日氣乍熱矣民始等曰然矣民始等曰聖體若何上曰別無所損矣民始等曰寢睡水剌之節何如上曰別無加減矣命退諸臣以次退出
정조 14년
都承旨徐邁修偕來進去左承旨趙衍德坐直右承旨徐瀅修坐左副承旨洪聖淵坐右副承旨尹行任內閣直同副承旨洪義浩坐直注書徐有聞仕直一員未差假注書李海隣仕事變假注書沈象奎仕
정조 14년
傳于徐邁修曰承旨入侍
정조 14년
左副承旨洪聖淵書啓臣敬奉口傳聖諭馳往傳諭于西部盤石坊石橋契議政府左議政蔡濟恭所住處則以爲千萬夢想之外承宣儼臨旣頒口傳之諭又命還授命召五內戰懍求死不得適當此時不敢以書啓仰暴弸中之危懇惟願亟收偕來仍降嚴誅云矣臣旣承偕入之命姑爲仍留之意敢啓以司謁口傳下敎曰先自命召祗受仍卽入城過齋後一番箚引承批後如欲出脚則此時酬應誠難矣偕來則姑欲還收卽令史官往傳命召仍傳此意
정조 14년
洪義浩啓曰左議政蔡濟恭又使錄事來言臣之踪地不敢仍處於城外近京之地今方轉向江村御符之經夜都門之外已是古例所無況江村便屬郊外者乎玆敢冒死奉納惟願遄被金木之誅云仍納命召何以爲之敢稟以司謁口傳下敎曰更遣承旨追往傳授命召仍與偕入前去承旨先爲入來
정조 14년
庚戌五月十四日巳時上御重熙堂承旨入侍時右副承旨尹行任記事官徐有聞記注官白慶楷金鳳顯一提學鄭民始檢校提學吳載純檢校直提學徐浩修以次進伏訖上曰昨今日氣頗熱無異盛夏誠難耐遣矣民始等曰然矣天氣早熱莫今歲若也上曰八路農形何如云耶民始等曰麥事旣已均豐見今日氣甚好雨水適中來秋豐登尤可推知矣民始等曰夜間聖體若何上曰一樣矣上曰卿等之逐日問候誠難矣自明日輪回入來好矣仍命退諸臣以次退出
정조 14년
都承旨徐邁修偕來進去左承旨趙衍德坐右承旨徐瀅修坐直左副承旨洪聖淵坐右副承旨尹行任內閣直同副承旨洪義浩坐直注書徐有聞仕直一員未差假注書李海隣仕事變假注書沈象奎仕
정조 14년
傳于趙衍德曰承旨入侍
정조 14년
趙衍德啓曰卽者左議政蔡濟恭又使錄事來言御符決不可奉留江僑玆敢冒萬死還納至於承宣留住勢不得不貽弊江民還寢偕來之命千萬伏望云仍納命召何以爲之敢稟以司謁口傳下敎曰此時何如是乎遣史官更傳命召仍以入城之意傳諭
정조 14년
庚戌五月十五日卯時上御重熙堂承旨入侍時右承旨徐瀅修記事官徐有聞記注官白慶楷金鳳顯檢校提學吳載純檢校直提學徐浩修二直提學金載瓚原任直閣徐鼎修鄭東浚檢校直閣李晩秀以次進伏訖載純等曰夜間聖體候若何上曰一樣矣載純等曰寢睡水剌之節何如上曰別無所損矣命退諸臣以次退出
정조 14년
都承旨徐邁修偕來進去左承旨趙衍德坐直右承旨徐瀅修坐左副承旨洪聖淵坐直右副承旨尹行任內閣直同副承旨洪義浩坐注書徐有聞仕直一員未差假注書李海隣仕事變假注書沈象奎仕
정조 14년
趙衍德啓曰卽者左議政蔡濟恭又使錄事來納命召何以爲之敢稟以司謁口傳下敎曰更遣史官傳授
정조 14년
備邊司薦望以柳鎭恒爲平安兵使
정조 14년
吏曹口傳政事以金魯直爲慶興府使
정조 14년
庚戌五月十六日辰時上御重熙堂左承旨入侍時左承旨趙衍德假注書李海隣記注官白慶楷金鳳顯一提學鄭民始原任直閣鄭大容以次進伏訖上曰昨日之雨甚好矣民始曰似有不足之慮而少霽且雨則尤好矣命讀公事書判付訖又命書榻敎曰以備邊司平安兵使望筒以首望爲之又命書榻敎曰以慶興府使望筒以首望爲之又命書榻敎曰平安兵使節度使依例除授過齋後開政擧行待密符上來辭朝以前授密符祗受而諭書過齋後安寶下書送命退承史以次退出
정조 14년
都承旨徐邁修坐左承旨趙衍德坐右承旨徐瀅修坐直左副承旨洪聖淵坐直右副承旨尹行任內閣直同副承旨洪義浩偕來進去注書徐有聞仕直一員未差假注書李海隣仕事變假注書沈象奎仕
정조 14년
藥房都提調金鍾秀提調吳載純右承旨徐瀅修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟以承傳色口傳下敎曰知道慈殿慈宮氣候一樣卿等不必入侍矣
정조 14년
尹行任以備邊司言啓曰顯隆園祭享時獻官典祀官兼大祝給馬盤纏及奉常寺下屬盤纏節目依下敎磨鍊書入之意敢啓傳曰知道以此節目知委各該司及本邑俾各依此定式擧行而祭享時地方官雖非執事官必皆前一日進去參班看檢諸事事分付可也
정조 14년
尹行任以備邊司言啓曰新除授平安兵使柳鎭恒身病沈重萬無赴任之望云本營事勢一時爲急有不可等待其差歇平安兵使柳鎭恒今姑改差何如以司謁口傳下敎曰依草記施行卽爲差代
정조 14년
備邊司薦望平安兵使李得濟白東俊洪和輔首望爲之
정조 14년
庚戌五月十七日午時上御重熙堂承旨入侍時左副承旨洪聖淵記事官徐有聞記注官白慶楷金鳳顯以次進伏訖上曰王大妃殿進御香橘飮自今日限三貼煎入出榻敎以備邊司平安兵使望筒以首望爲之出榻敎上曰觀於大臣書啓偕來承宣之貽弊江村可以推知也朝家申飭不啻縷縷而爲承宣者不念對揚之道乃反貽弊是豈成說乎聖淵曰驛人馬供饋謂有已例而討食江民云故臣之出去時果爲嚴禁矣追聞驛卒輩不有飭意竟致犯科云惶悚之極不知所達矣上曰兵曹馬色郞廳過齋後當處分先以此意分付俾知警惕同副承旨卽令出去以爲偕來而都承旨則還爲入來事分付可也仍敎聖淵曰驛人馬不必留置江村姑爲還送待大臣入城時使之待令爲好此意一體分付可也上曰京畿監司水原府使入侍賤臣承命出與京畿監司金思穆水原府使趙心泰進伏訖上曰憫旱之餘得此甘雨民事幸甚老農之說皆以爲浹洽云耶思穆等曰今朝雨勢比之前日尤爲霈然高燥處亦皆洽足云矣上曰姑無霽意或有過多之慮耶思穆等曰雖至數日連注少無過多之慮云矣上曰本府事雖値齋日未嘗不憧憧使之入侍矣富戶募入事果何以經紀耶心泰曰頃以本府新邑內市廛事大臣諸宰已有所收議故臣以其收議辭意博詢廣採則咸以爲本府雖是三南要路素乏物産之可稱曾無商賈之是趨縱欲廣集富戶設立市廛其富實戶之應募遷徙猝難如意須於本土民人中擇其素有食根稍解商業者奠居於邑底而從多少受本錢興利資生云云以此物議參互事情綽有可據亶合一試而不貲錢貨實難辦出臣意則無論其衙門劃得無邊錢五萬兩以十一邊放債之例付諸都下有富名願受者使之取殖則歲收利條當爲五千兩而定以三年之限洽得一萬五千兩邊錢然後竝與本錢五萬兩而收納則畢竟公貨不至虧損邑治生理自有聊賴其在募民制産之方庶可爲一大助焉第伏念目下應募已爲五六戶而次第願屬者亦未知爲幾何則以每年利條五千兩逐歲上下則初頭分受數甚零星將無以拮据成就之望放債元錢五萬兩外加貸利條一萬五千兩趁此時一齊區劃於應募之類使之隨力經紀而不必設立廛名其所手販有若雜興成行貨商貿賤買貴隨時料理則使實惠可以下究新治亦期完聚矣且以造泡寺言之僧徒生涯極甚凋殘一體酌量分排作爲紙鞋本錢辦利資生則合有沾漑之道而似爲均惠之方矣以臣淺見如是措施之計者不過少補於新治遷徙之民而已至於京外相妨要路榷利俱無其慮故敢此仰達以待朝家處分事批旨內以此筵達辭意就議左右相出擧條以入事命下矣臣敬依下敎就議大臣則左議政蔡濟恭以爲近日以來情地惶蹙雖於成命之下不敢冒入文字附進賤見而以此筵稟擧條較諸向來收議立廛與行貨商自有大小之差異儘無京外之相妨而其所經紀極有條理固當依所陳施行而至於錢物之區劃似於均廳及禁御兩營關西別餉庫酌量分排俾爲措置恐合事宜云右議政金鍾秀以爲水原新邑內募民一款圖所以着根完聚協力衛護之方所係至重不容少緩而造泡寺新接聊賴之道亦不可不念假令捐財許多猶當靡極不用今此本倅所奏彼此取捨之際儘皆中窾六萬錢貨雖似不些三年之內還他原數則可無展限延拖沒本消瀜之慮且本邑凡事一委之本倅經紀者蓋出朝家倚信之意則今此筵奏之商量區劃計出萬全者可知其明白無疑依所奏施行恐合事宜至於錢物分排待擧條啓下依左相言就均廳及禁御兩營關西別餉庫可以斟量裒益而其中均廳錢雖似體重不但多年贏餘之數比初累倍而已京各司借用限十年還償自昔年已有成例則況此莫重所須之數年內還本似無持難之端云矣大臣之意如此何以爲之惶恐敢達上曰禁御兩營遺儲不敷云別餉庫遠矣以均廳全數劃給均錢雖自異限年當還充此非違越定式以此意分付該廳可也出擧條上敎思穆曰若依此擧條爲之則將爲便好耶思穆曰恐然矣命退諸臣以次退出
정조 14년
都承旨徐邁修坐左承旨趙衍德坐直右承旨徐瀅修坐直左副承旨洪聖淵坐右副承旨尹行任內閣直同副承旨洪義浩偕來進去注書徐有聞仕直一員未差假注書李海隣仕事變假注書沈象奎仕
정조 14년
大殿王大妃殿惠慶宮中宮殿藥房口傳問安答曰知道
정조 14년
疊趙衍德啓曰卽者左議政蔡濟恭又使錄事來納命召何以爲之敢稟以司謁口傳下敎曰更遣史官傳授
정조 14년
都承旨徐邁修坐左承旨趙衍德坐右承旨徐瀅修坐直左副承旨洪聖淵坐直右副承旨尹行任坐同副承旨洪義浩偕來進去注書徐有聞仕直一員未差假注書李海隣仕事變假注書沈象奎仕
정조 14년
庚戌五月十九日卯時上御重熙堂都承旨入侍時都承旨徐邁修假注書李海隣記注官白慶楷金鳳顯檢校直提學徐浩修二直提學金載瓚原任直閣鄭大容檢校直閣李晩秀以次進伏訖上曰受香之行今日可以入去乎浩修曰今日宿新邑明早似可抵達矣上曰左相命召如又入來依昨日例爲之可也命退諸臣以次退出
정조 14년
都承旨徐邁修坐左承旨趙衍德坐直右承旨徐瀅修坐左副承旨洪聖淵坐直右副承旨尹行任內閣直同副承旨洪義浩偕來進去注書徐有聞仕直一員未差假注書李海隣仕事變假注書沈象奎仕
정조 14년
庚戌五月二十日午時上御重熙堂承旨入侍時左承旨趙衍德記事官徐有聞記注官白慶楷金鳳顯以次進伏訖上曰王大妃殿進御香橘飮停止忍冬三錢吉更一錢五分煎入出榻敎命退承史以次退出
정조 14년
庚戌五月二十一日卯時上御重熙堂承旨入侍時右副承旨尹行任記事官徐有聞記注官白慶楷金鳳顯一提學鄭民始檢校提學吳載純檢校直提學徐浩修二直提學金載瓚檢校直閣徐鼎修鄭東浚鄭大容李晩秀以次進伏訖民始等曰景慕宮忌辰已過聖慕伏惟如新此時聖體若何上曰益復難抑矣上曰王大妃殿進御六和湯日再煎入出榻敎命退諸臣以次退出
정조 14년
行都承旨趙宗鉉坐行左承旨洪明浩偕來進去右承旨未差左副承旨李益運坐直右副承旨未差同副承旨金履翼坐直注書徐有聞仕直一員未差假注書李海隣仕事變假注書沈象奎仕
정조 14년
藥房都提調金鍾秀提調吳載純右承旨徐瀅修啓曰伏未審日間聖體若何多日淸齋之餘寢睡水剌之節不瑕有損臣等率諸御醫趁早入診詳察聖候爲宜王大妃殿調攝中氣候何如昨日二貼湯劑進御之後果有差勝之效否惠慶宮氣候何如臣等不任區區伏慮敢來問安竝此仰稟答曰知道
정조 14년
承旨前望單子入之趙宗鉉洪明浩李祖承柳甲基李益運金履翼落點
정조 14년
李益運啓曰明日再明日國忌齋戒正日相値視事頉稟之意敢啓傳曰知道
정조 14년
李益運啓曰合辭方張之時憲府無詣臺之員事甚未安除在外陳疏外呈告人員竝卽牌招何如傳曰允
정조 14년
金履翼啓曰藥房都提調金鍾秀提調吳載純爲承候來待矣傳曰入侍
정조 14년
金履翼啓曰判府事徐命善李福源爲承候來待矣傳曰入侍
정조 14년
金履翼啓曰時原任閣臣爲承候來待矣傳曰入侍
정조 14년
金履翼啓曰大司憲李致中執義李普天持平鄭㝡成牌不進掌令閔彝顯在外掌令一員未差持平崔重圭陳疏入啓監察茶時之意敢啓傳曰知道
정조 14년
傳于趙宗鉉曰諸承旨持公事入侍
정조 14년
李益運啓曰卽者左議政蔡濟恭又使錄事來納命召何以爲之敢稟傳曰傳諭承旨傳授
정조 14년
傳于趙宗鉉曰左副承旨入侍
정조 14년
傳于李益運曰新除授承旨中罷散人敍用
정조 14년
傳于金履翼曰違牌及在外承旨許遞前望單子入之待下批牌招察任
정조 14년
以平安監司沈頤之啓本罪人金孝建泰川縣到配事傳于金履翼曰渠以多年近侍之人無論下裝擔機名登於道狀用加倍之律有此定配之擧而侍從同罪者罪止罷職則於渠雖無用加加倍三四加倍其律不至於定配然則合有參恕之道以削職原傳旨付標配文還下送
정조 14년
以原春監司尹師國狀啓金城等邑西北流民搜訪還送者他道搜訪過去本境者後錄馳啓事傳于李益運曰原伯則自春初至今如是登聞而京畿海西更無擧論其間如無刷還之類亦當以盡爲擧行緣由有所登聞無一言皁白兩道伯推考事令廟堂行會
정조 14년
以黃海監司李時秀狀啓平山府使李潤禧爲先罷黜其罪狀令攸司稟處事傳于李益運曰親病經出禁直猶不爲咎況外任乎本府雖曰兼營將旣非面看交代之邑則在常時無礙令往來獨於情理切急之行有此罷拿之請此路一開諸道擧行必多眩惑該道伯推考原狀啓還下送
정조 14년
有政吏批判書吳載純內閣進參判李秉鼎進參議李勉兢陳疏入啓左副承旨李益運進以南涑爲正言金魯敬爲司僕主簿元重擧爲長興主簿金致說爲濟用主簿蔡潤銓爲西部都事李灃爲濟用提調鄭民始爲長興提調李遇福爲重林察訪朴興緖爲軍資奉事李文爀爲平山府使濟州牧使單李鴻運申龜朝爲懿陵參奉
정조 14년
兵批判書李𡊠進參判柳戇病參議未差參知李師濂入直進承旨金履翼進以李殷模爲文兼鄭宅昌爲都摠都事皮弘翼爲蔚山監牧官平安兵使單李得濟僉知單曺命巨沈鍾鉐趙崈副護軍單柳鎭恒邊慶遇南志點趙㠎李奭許晊尹行履副司直單趙尙鎭權副司果單柳詢鄭亮采南漢喆
정조 14년
以柒谷府使望筒傳于金履翼曰武臣堂下積滯莫若近日今番則以堂下擬入
정조 14년
以柒谷府使望筒傳于金履翼曰爲其該通以參上中擬入則當於有履歷人中差送況雖小難治之邑乎更令擬入
정조 14년
再政以徐有秉爲柒谷府使
정조 14년
兵曹口傳政事行司直尹塾
정조 14년
傳于金履翼曰戶房承旨入侍
정조 14년
兵曹口傳政事以元厚鎭爲黃海兵使
정조 14년
金履翼以弘文館言啓曰新除授副校理尹序東卽爲牌招察任何如傳曰允
정조 14년
趙宗鉉以吏曹言啓曰慶興府使口傳差出事聽傳敎矣口傳擬入之意敢啓傳曰知道
정조 14년
李益運以戶曹言啓曰臣民始今日以全羅道群山倉聖堂倉漕舡點檢事出來江上矣慶尙道右漕倉所屬晉州等七邑己酉條田稅及大同合米二萬一千二百二十九石零太一千八百九十四石零本倉元漕舡二十二隻分載追後無事到泊故一體點檢之意敢啓傳曰知道
정조 14년
李益運以奉常寺都提調意啓曰東籍親耕田所種大麥打作則所出爲九石三斗小麥打作則所出爲一石四斗之意敢啓傳曰知道
정조 14년
李益運以兵曹言啓曰今五月十七日武臣堂上朔試射日次而內外中日旣已停止不得爲之之意敢啓傳曰知道
정조 14년
李益運以兵曹言啓曰今五月二十日文臣朔試射日次而內外中日旣已停止不得爲之之意敢啓傳曰知道
정조 14년
李益運以兵曹言啓曰禁軍來秋冬等都試政府及本曹連因有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 14년
李益運以兵曹言啓曰卽接南所衛將趙崈牒報則丹鳳門東邊宮墻舊築一間許內面椽木蓋瓦因雨缺落云此與全頹圮有異不可不圍排爲先令紫門監以杻把子堅實圍排待晴卽爲修改之意分付何如傳曰允
정조 14년
金履翼以兵曹言啓曰禁御兩營從事官二窠換作實職自該營參上實職中自辟差出事已爲定式矣訓鍊僉正二窠加設以兩營從事官自辟望擬入而望單以某營從事官歧懸註何如傳曰此草記誤矣從事官二窠移作實職則今此僉正二窠之加設云云雖似然矣至於以此加設之窠仍作從事官例帶之銜寧有如許政格乎加設事依施該營自辟則參上諸窠中通瀜爲之事分付可也
정조 14년
李益運以備邊司言啓曰平安兵使李東曄在任卒逝矣返柩時依法典擔軍題給之意分付所經各道何如傳曰允
정조 14년
李益運以義禁府言啓曰忠淸監司鄭存中狀啓據刑曹粘目內藍浦前縣監洪檊移本府處之事允下矣洪檊今方待命拿囚之意敢啓傳曰知道
정조 14년
李益運以義禁府言啓曰時囚保放後草記事命下矣時囚罪人徐命存尹載伋等保放之意敢啓傳曰知道
정조 14년
李益運以義禁府言啓曰時囚保放事命下矣時囚罪人閔台爀保放之意敢啓傳曰知道
정조 14년
李益運以義禁府言啓曰藍浦前縣監洪檊今日內保放事命下矣時囚罪人洪檊保放之意敢啓傳曰知道
정조 14년
李益運以義禁府言啓曰時囚保放事命下矣時囚兪漢敦保放之意敢啓傳曰知道
정조 14년
金履翼以義禁府言啓曰保放罪人徐命存尹載伋閔台爀洪檊兪漢敦竝還囚後捧供之意敢啓傳曰知道
정조 14년
李益運以義禁府言啓曰姜世綸杖一百收贖告身盡行追奪全羅道錦山郡流三千里定配照律公事判付內如有功議各減一等事命下矣姜世綸六代祖紳平難功臣慶昌君異姓五寸親云功議各減一等杖九十收贖告身盡行追奪徒二年半定配之意敢啓傳曰知道
정조 14년
金履翼以義禁府言啓曰平安道泰川縣定配罪人金孝建以削職原傳旨付標配文還下送事命下矣金孝建卽爲放送事分付該道道臣之意敢啓傳曰知道
정조 14년
金履翼以義禁府言啓曰頃因刑曹啓目忠州牧殺獄罪人金福同憑藉譏詗侵虐平民致有殺越時不能檢飭之當該營將令該道指名狀聞後拿問處之事草記蒙允行會本道矣卽接忠淸監司鄭存中狀啓則當該營將以李寬徵指名以來而李寬徵時在任所云依例發遣府書吏交代後拿來何如傳曰允
정조 14년
金履翼以刑曹言啓曰卽者盲人李春元告狀內內需司庫直宋元甲邀置雜術人金義曄或稱療病或稱壽神書符汲水多行妖誕之事云故聞甚驚駭宋金兩漢捉來嚴査則其所納供一如盲人所告巫覡方術之類毋敢出入城闉從前飭禁何如而金義曄之冒犯邦禁誑惑人心之狀萬萬痛惡自臣曹照律嚴杖後定配于慶尙道金海府宋元甲以內需司所屬接置妖漢符同作奸不可不重繩亦爲照律嚴杖當該次知中官常時不能檢飭之罪在所難免令駭府拿問處之何如傳曰允內需司所屬有此接置如許雜術之類所爲痛惡無論罪之輕重事關雜術則旣聞之後豈可尋常處之當該次知中使爲先刋名內侍府司屬所犯不可杖百而止爲先嚴刑取招可也
정조 14년
李益運以刑曹言啓曰因重林前察訪李潤堋義禁府供辭判付內濫騎者果是致死中官云而下屬之作弊極爲可駭令該曹査出嚴加照律事命下矣濫騎中官下屬奴成之捉來査問則渠之上典濫騎時毆打驛卒從中作弊之狀箇箇遲晩矣取考律文則大典通編內驛馬濫乘者杖一百流三千里名例云共犯罪者以造意爲首隨從者減一等杖一百徒三年奴成之以隨從論決杖一百後忠淸道永春縣徒三年定配卽爲押送之意敢啓傳曰知道申飭之下中官下隷乃敢如是犯禁尤萬萬痛駭爲先加刑一次定配而各別嚴飭加刑以懲無嚴之習可也
정조 14년
義禁府啓目咸興前判官兪漢敦原情云云傳旨內辭緣泛稱遲晩刑推得情何如判付啓除刑推議處以草記擧行仍爲照律以問爲良如敎
정조 14년
又啓目全羅前監司閔台爀原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓以御史之事刑治御史之陪吏曰以無忌器之嫌者當句內不但語不成說該吏之非軍務而請記過如無其例則御史在營之時何不言送後推治瞰其還程殆若爲本官雪恥然者已萬萬駭然兺不喩供中御史雖重守令亦命吏云云其說尤無倫脊御史卽奉命之人也揆以體統當居監司之上而判官以監司之屬吏有面喝御史之事此何等無於前之駭擧則不能登時狀罷乃反右袒替治者亦可謂知事面乎今此置對之擧出於尊朝綱之意則縱有不愜於御史焉敢以如許僨薄之說張皇煩陳於爰辭乎監司事難免罪上添罪以此從重勘律以聞爲良如敎
정조 14년
又啓目文化前縣監徐命存松禾前縣監尹載伋等原情云云傳旨內辭緣惶恐遲晩敎味臥乎在亦觀其所供以乘草轎爲辭此與轎下裝無異當依新頒定式施行而頃因備邊司草記旣施罷職之典無論何如判付啓爲守令而以姪爲閣臣以父爲道臣則有法不憚有令不從上營亦不敢開口說罷黜二字乎如許不小心之類何擇錯認與否乎罷職亦輕矣竝施不敍之典仍爲放送爲良如敎
정조 14년
又啓目藍浦前縣監洪檊原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓私山私賣不是大罪遞歸亦在盡賣之前云爾則合有參恕之道分揀放送爲良如敎
정조 14년
左議政蔡濟恭疏曰伏以今日卽諸大臣承候之日也累日齋居餘哀未盡天顔不瑕有損臣縮伏江干無以進身文陛仰承起居區區下情不勝悲缺之至仍念臣中書三載百悔交積而撮以數之厥罪有三噫輔相之任揆以賤分參以時宜冒沒承當斷無是理臣若牢守初心至死巽避則以殿下前後再生之恩或庶幾不忍其匍匐入井有以體諒者存而妄自附於身不自有之義蠢蠢然進晏晏然仕不以一世之嗤點少沮其生死向前之計臣之罪一也臣拜命以來雖仰恃吾君如穉子之於父母賴以爲命微物之於天地藉以爲生然顧其身則孑然無儔有若滄海一葦靡所止泊時一自念寧不澟然非不知削方爲圓枉尺直尋以爲投合之圖則或可爲牽架度日之謀而不特臣之素性愚騃矯揉不得竊念聖上之於臣千不顧百不恤特施恩禮於百無肖似之身擢置三事者或以其前此所遭罹未必不由於不能媚嫵當路之致則擧以用之必不學當世脂韋之習故雖公相之任任之勿疑也臣若中途改路辜負聖上孰大於此於是乎立身則不改矩度嫉惡則不減分數冬葉之霜可立以待其身之不自謀於謀國乎何哉臣之罪二也臣於近日或以面奏或以箚籲乞解匪分之職者蓋自量也熟矣日月之明未察容光恩諭輒加一兪終靳此殆臣命卒之秋而然也臣雖愚鈍何嘗不見其幾而所不能者惟不俟終日臣之罪三也臣有此三罪則趙鎭井之疏理應然矣在臣何怒之有臣實欲顧念大體不與之較挈論辨而若爾則彼必曰是夫也雖欲自明無可明之言故不得不受以爲罪然則臣固無損而緣臣而汚衊身名者雖以四聰之明何以盡燭其收司之誣也夫以權坪之簪纓世族操履端雅崔顯重之人器文學蔚爲翹楚或謂之卑微或謂之闒葺者是豈坪顯重之罪哉臣之所親無不被臣之毒揠折摧偃近日以來幾無一人完者竊稽古昔內擧二字未始不爲其人之美事而今乃以亡婦之三從娚歸之姻婭童穉而素期待目以狎客臣之以人事君之苦心適足爲陷人之階梯良亦悲矣吳大益事臣之所奏何嘗以大益爲不犯難逭之罪而以臺閣執法之論爲不可也哉斷斷愚見竊以爲朝家如欲焚錄則禮錢所納近五萬兩必一一還推無一錢虧缺然後依數準給於參錄之人遂焚新案則朝廷事體方爲得當而今則不然民庫之報債與公下者及各坊防役城池公廨所修補累萬兩竝許勿論假令於曾納四五百兩之人只以百數或未滿百數之錢給之而曰公下無處可徵不得如數還報云爾則公下卽公家所用也公家之以是爲令不亦疲惱苟簡之甚而旣錄而旋焚者其可懣然心服乎臣之與右相異見亶出於古人推車之義而不敢顧微嫌瑣節良有以也有懷畢陳一則爲定州之民二則爲定州之民而誠不見孚致人滋惑自反而已更復何說臣之論具庠疏中句語不過信手寫去略效古人文法而不料亦入於摘抉之科至加以人臣不忍聞之目世道之危險何至此也至若囚禁儒生事臣則認之以與儒生親愛者不欲宣洩其事今乃自唱而自發之以至上徹其亦不思之甚矣蓋臣於華館動駕之日病不能參班徐入敦義門內有不着上袍者二人交臂立於轎傍一則扇遮半面一則口橫煙竹所帶權頭喝令去竹則橫竹者斥呼臣姓名曰吾豈見渠而去竹乎於是權頭不勝駭憤使從隷捉囚二人此政府規例之不容已者臣則默然而已還家之後獄署修納囚徒其名卽金觀淳金炳星也臣不知其爲何許人欲待朝決放夜可三更獄吏脅息告急曰儒學數十餘人方欲掊碎獄門而高聲喝曰若不放出二人吾輩當殺獄署官員云將何以爲之臣於是滿心驚駭卽以二人移送秋曹翌朝聞之則炳星卽敦寧參奉金世根之子觀淳卽東部奉事金履毅之子而橫竹悖說者觀淳是已又聞學儒方發通詬辱臣頗緊臣方擬具由草記以請嚴繩見囚者金世根來見臣所親乞哀甚摯而其言煞有見識況炳星初無開口遮扇而已遮扇本不足爲罪而特以與觀淳交臂故竝及於囚也臣果卽放已而聞世根於敦寧直所笞其子於衆隷所覩之處此可謂盡父兄之責也居三日聞觀淳之老祖抵書於臣所親者而有曰家有悖孫臣竊念近世士夫鮮有承祖先家法敎子敎孫全不以禮律任其爲悖爲頑朱夫子小學之題豈不云乎蒙養不端長益浮靡以今視之浮靡不害爲美辭習俗滔滔殆若常事一觀淳治不治無與於敎化無寧使其祖自治之或可爲人家無賴子弟知警知懼之端臣於是又放觀淳人或以臣之處置不免荏弱爲咎而臣之本意不欲以此等事推上朝廷臺疏之乃以可殺不可辱爲言何也夫不可辱者指士論之人而言也白晝街路之上單衣吸草斥呼大臣者亦莫敢誰何則從今以後以儒生爲名者雖作百千般悖戾頑奰難赦罪過居廟堂者必熟視無言方爲得耶臣恐今日紀綱益無一半分可以收拾之望良足仰屋雖然右項諸說猶屬就事論事至於起頭所云云此是戊申洞諭後廷臣之所不敢不信者而容易說出無少忌憚臣何足道恐傷王言悲泣之外更何言乎無論其言之如此如彼臣之以大臣爲名被人僇辱乃至於此此實中書之羞恥臣雖萬殞無以自贖而辭旨截嚴言者則過加摧折恩數優渥賤臣則連事敦勉未知聖意或以臣爲有可以復出之理而然耶雖微官庶僚廉隅之必令一伸非爲渠也爲世道也況具瞻之地莫重者四維莫畏者淸議臣雖欲感激恩數他不暇恤其奈四維之壞淸議之嚴何哉臣衷情至悲踪跡至危不敢久淹於輦轂之下逬出江郊日夕俟譴御符之奉留身邊尤非私義之所敢出淸齋十日公事皆停而臣獨頑若不知日事呈納仰煩酬應而隨納隨降殆若日課臣罪至此尤無所逃至若承宣偕來別是異數負罪如臣顧安敢當此禮也玆敢席藁陳章仰控血懇伏乞聖慈亟遞臣見帶相職仍治臣前後罪戾以靖私義以謝人言千萬至祝答曰省疏具悉卿懇過齋待朝纔宣別諭卿辭疏踵至其推讓而引避乃至於此不勝爲卿介介卿思之遭逢如此委畀如此之以一時不虞之躗說反忽物各付物之義者得無有愧於古人進思盡忠乎卿之不媚於世夫夫之所知三載中書殆無一月安於朝固勢耳今若隨人雌黃便欲一一應接雖以卿之康莊精力恐不暇於奔命而適副異趣者擯擠之詭計不惟在卿無益將使辛勤繾綣之從來費力歸他鬱卓越則是卿不免負予卿寧忍爲是耶疏中陳列豈待卿言而照悉至於儒生事以尊朝綱之義別欲査究觀於卿言可感恢量且渠祖渠父聞已扑敎書乞云爾則今不須追提但數十學儒之夜中成群往獄外作此駭擧其爲貽羞章甫豈細故也此而不治諸生之羞何以洗之自此大官亦何以行大官之事乎方令廟堂可勘罪名論理稟啓此非徒爲卿也槪爲朝廷也爲賢關也大抵夜禁不特法典所在自有一部丹書此禁未嘗放過直提學以下例皆在應執之中則昏夜白徒往來如是無難事旣登徹豈可歇看亦令廟堂査出伊夜巡邏營門一體草記勘科外此多少非一批可旣況所準擬之者期於勉出之後已卿須諒此當日入城仍卽造朝仍傳曰此批答偕來承旨傳諭期於偕入
정조 14년
李益運啓曰左議政疏批偕來承旨傳諭事命下矣偕來承旨趙衍德纔以該房事罷職何以爲之敢稟傳曰左承旨進去
정조 14년
金履翼啓曰卽者左議政蔡濟恭又使錄事來納命召何以爲之敢稟傳曰待偕來承宣傳批後附奏命召又至訝惑轉深遣史官傳授仍以此意先爲傳諭
정조 14년
前左承旨趙衍德啓曰臣敬奉聖諭馳往傳諭于西部龍山坊桃花洞外契議政府左議政蔡濟恭所住處仍傳命召則以爲臣冒上一疏略暴危懇攢手所祝惟在於亟遞職名隨分返初千萬夢想之外特降別諭於淸齋纔罷之際承宣奉齎祗傳於江郊十里之外恩榮所及村閭皆聳況十行辭旨丁寧諄複責之以常分人情諭之以準以必致臣五內崩迫直欲鑽地以入而不可得也夫人臣去就在於可出不可出之間則自上敦勉之或可也責諭之或可也在下者亦或感激於恩禮怵惕於分義不得不作意承命者有之今臣所遭之決不當抗顔冒出不特臣自知之擧世皆知不特擧世皆知婦孺亦皆知之臣雖冥然恩禮豈不知感激分義豈不知怵惕而徒以感激怵惕之心不顧四維之重則其爲世道之害容有極哉轉動無路有死而已惟願速被金木之誅云矣臣旣承偕入之命故姑爲仍留之意敢啓答曰知道當觀疏批後去就更有敦勉之擧矣
정조 14년
金履翼以備邊司言啓曰因左議政蔡濟恭上疏批旨內數十學儒之夜中成群往獄外作此駭擧其爲貽羞章甫豈細故也此而不治諸生之羞何以洗之自此大官亦何以行大官之事乎方令廟堂可勘罪名論理稟啓此非徒爲卿也槪爲朝廷也爲賢關也大抵夜禁不特法典所在自有一副丹書此禁未嘗放過直提學以下例皆在應執之中則昏夜白徒往來如是無難事旣登徹豈可歇看亦令廟堂査出伊夜巡邏營門一體草記勘科事命下矣學儒所爲誠如獄吏往告大臣之言則其悖亂無嚴之習決不可以士子論編配之典有不容已而獄署員役輩多是貧薄無賴之類其言旣難準信則學儒輩罪犯須先覈得實狀然後勘罪之輕重始可判而亦可令被罪者無辭自服故爲先自本司盡招伊日獄暑留司之員役從容叩問當時事狀則皆以爲伊日人定後學儒十餘人來到本署大門外以爲見囚之儒生乃是中學掌議又是疏廳疏色言于汝之官員送言于大臣而放送爲可云故告于入直官則以爲大臣所囚本署不敢擅放云故以此意出言于學儒則學儒許久爭難之際咆喝威脅之言固多端而最駭悖之言或以爲汝輩自學宮捉來打殺則汝將奈何云或以爲吾若掊鎖而奪去則汝將奈何云反覆詳問至于五六次而皆以爲此外無他言獄署員役諸人自初分置他所各各招問而其言大抵如出一口以此見之則其時往告於大臣家之獄吏不堪諸儒之困拶往告之際增衍分數以爲驚動大臣之計者默想其時光景容或無怪學儒輩當初成群齊進獄署門外與官吏輩爭詰喝脅欲爲奪出獄囚之計者已非士子之行至於掊鎖等語藉曰假設恐動之辭亦係駭愕悖妄之語當該學儒分別首從首唱人限己身停擧隨從諸人限十年停擧之意分付成均館當該獄署吏及學吏等諸下人之隨往者分輕重科治之意分付刑曹學儒輩群往獄署旣在人定後則夜禁之不嚴推此可知夜禁申飭前後至嚴者關係何如則法久而解乃至於此誠極寒心當日巡邏營門大將爲先從重推考當該字內牌將以下各別決棍懲後之意分付該大將處何如傳曰允
정조 14년
大司諫沈煥之疏曰伏以是月旣屆而且終矣以我聖上止孝止慈之德撫時齎慟曷有其極仍竊伏謂聖人人倫之至也其所以建極于上而天下四方之所取準者蓋不外乎人倫而人倫之大者曰父子也君臣也夫君父之讎萬世必報者春秋之義也昔朱子又推人倫極天理以明復讎之義曰天高地下人位乎中天之道不出乎陰陽地之道不出乎柔剛捨仁與義亦無以立人之道矣然仁莫大於父子義莫大於君臣是謂三綱五常之本而無所逃於天地之間其曰君父之讎不與共戴天者乃天之所覆地之所載凡有君臣父子之性者發於至痛不能自已之同情而非出於一己之私也嗚呼今日宗社之讎賊未殛而西岡之松栢將拱矣君臣之冤憤或渝而新廟之禴祀幾陳矣臣敢以一國至痛同然之情仰揣我殿下掩抑聖懷徊徨玉趾於臨廟臨墓之際而將以二字刀割復讎之論不謂其不出於天理人情之所當然也臣抑有所憾於天地之大何哉今以君父之讎謂不可竝立於天地之間而亟欲討其惡報其怨者是蓋君臣父子之性發於天命人彝之所固有也而殿下所以處此者有咈於聖人大公至正之義凡在賊邊則罪騰萬口而掩覆包囿之議出三司而周遮防護之惟慮亂本之或搖兇黨之不育也在國邊則搢紳之伏闕二字刀割者命門將而持劍劫逐之章甫之抱疏叫閽者走部官而攔街毆散之惟慮忠志之不懈士氣之或長也嗚呼聖明之世乃有似此氣象乎須至亂賊肆行人莫之誰何而後已乎臣伏惟我殿下聖德仁之至義之盡今於倫綱之所關宗社之所存亡豈無所默運聖慮將有一朝奮發之機哉臣請以一言冒鈇鉞而更陳之洪惟我列聖之基統居之者惟殿下一聖躬也三宗之血脈嗣之者亦惟殿下一聖躬也而文孝世子乃殿下之儲嗣而列聖基統之所係也三宗血脈之所在也自夫慈敎誕宣其跡難掩眞贓已露則殿下雖欲屈法而全恩其於國人之齊憤而同聲何哉其於慈敎之昭揭日星而何哉其於列聖在天之靈赫然震怒而何哉蓋此逆變之作自榮德而爲喆復爲宇偉若其所布之機關則兇媼也逆醫也四字刀割時俊徑殺逆婢掩跡滅口之圭鎭也或置而不問或鞫而不覈或致辟而不準法若其已斃者雖不可訊其未及斃者亦將容其假息荏苒歲月自斃于牖下二字削本終不可拔而國讎將無可報之日乎夫有賊而不討國無刑政也有讎而倂生人無倫紀也國而無刑政則亡人而無倫紀則禽獸矣今北面於殿下之庭者入則有宮室妻妾之奉出則有冠冕車馬之儀而獨奈於國將亡而莫之恤人將禽獸而不之恥乎雖然庭臣則歸視其私猶有狃安全軀之志矣惟我殿下何忍以祖宗艱大之業任其淪陷於澒洞黑窣之域也臣中夜繞壁莫得其說則又以愚淺慮私語于心曰聖人天也春生秋殺各有其時將有所待而然乎抑又恐殿下一日包容則生出一種兇黨二日包容則又生出一種兇黨愈遲愈生以至於寔繁其徒潛伏瞥起卒能禍國而後雖殄滅其種亦奚益於夬讎救國之圖也哉殿下如以臣言不信盍亦觀於簡驥二賊已著之跡乎殿下之方洗拂簡賊也洪恩可浹其骨髓寧復疑其仍套宇偉之排布粧出驥顯之兇疏乎嗚呼天討不行而大義不明大義不明而人心益陷以下一行刀割李文德則私有近郊之林巒敢沮貳極之禮葬而居然擁鉞於雄閫揚揚若無罪者趙圭鎭之冒赴西閫國綱之解弛足爲寒心及渠遞歸遽擬禁旅之帥仍廁捕將之前望汲汲若償功者然此在聖人救世立法之道尤合亟行天討以除亂本絶其顧戀觀望之心昭揭大義以壹人志作其忠讜感慨之氣夫然後國勢可以奠安世臣可以全保矣以殿下聖明豈有遺照於此乎臣竊惑焉又於近日伏見龜顯等七罪囚直以聖旨一夕盡放而喉院之臣不知法府之官不聞臣敢爲殿下惜此擧也苟如是則國家之建官分職各有所守者亦徒爲爾將何用哉但有禁中之一小臣奉標信而出則萬事皆可行也殿下縱欲快一時之聖志獨不念其啓後弊於無窮乎伏望殿下亟加三思納臣愚言先將龜顯等七罪囚還付法曹而自諸賊名在臺閣之論啓者竝賜允從嚴飭王府覈其情節以下半行刀割用春秋之討君讎以正倫綱以安宗社焉趙圭鎭設鞫得情以伸王法李文德刋名仕藉俾不得齒人類圭鎭文德注擬之銓官亦施削職之典俾知國人痛惋之情焉且臣於一二臺臣處分之時伏見聖敎所下者皆以黨論爲罪或罷或竄臣愚竊爲聖朝不勝憂歎也夫黨論者自賢邪是非之分而生人主誠能進其賢而黜其邪立其是而斥其非朝廷之上無一小人參於百執事之間則所謂黨論不期熄而自熄矣雖然自有賢邪是非以來邪者常勝賢者常敗是者常屈非者常伸而悠悠千古冤枉之訟常起於君子之徒矣殿下亦盍察乎是也前承旨臣權裕疏本臣雖未得見槪聞其語則猶是士論也當此風氣軟靡之時能懷抑陰扶陽之志固可尙而況裕卽一疎賤之臣也身無言事之任而不避越爼之譏甘受踰嶺之譴豈直爲黨習所使而然乎但其言不叶於聖意以爲挾帶黨私而罪之則已矣自後臺臣輒請宥釋者蓋亦各爲職責耳於裕何罪也殿下雖不從臺臣之言仍又加律於裕則過矣臣竊恐大聖人物來順應之道不如是矣且夫廊廟之臣有罪臺閣之官斥論是淸朝之美事也苟使大官縱恣無忌而臺臣熟視緘口則世道何如也朝象何如也凡臺臣言事自上只觀所言之是否不當疑其心之公乎私乎也前正言趙鎭井所論亦有臺閣風采不宜遽加摧抑至於遠竄也是豈爲聖朝設置言官待以耳目之意哉伏願聖明特恢轉環之量仍示優容之意卽將邇日以言獲罪之臣竝賜宥敍以光聖德以廣言路焉伏念臣以庸瑣之姿承薰沐之化至玷薇垣之長席思所以仰酬國恩者曷敢不以螢爝之助日月爲圖而年衰病痼神思消耗形殼朽落無由自效於言議之列矣況從前月又添別症轉入膏肓涔伏郊坰奄奄是泉下之氣猶有討亂賊衛君國之志消鑠不盡又値是月倍切悲憤之塡臆敢效舁疾之義以討亂賊仍附愛君之忱以呈狂瞽惟聖明垂察勿以僭妄而廢其言仍命有司先刋臣所帶職名次治臣瀆撓之罪以肅朝綱焉答曰省疏具悉無論挾私右黨事關處分曰可曰否猶屬言事邊而爾疏則外似匡救其實偏論豈可例批乎上款論人處武弁亦士夫輕加似此之目豈成說銓官尤何可罪爾則爲先施而譴削之典